Informácia o priebehu a výsledkoch 23. Generálnej konferencie pre váhy a miery

I.	Všeobecné údaje
Cesta slovenskej delegácie sa uskutočnila na základe zvolania 23. Generálnej konferencie pre váhy a miery ako vrcholného orgánu Metrickej konvencie na základe uznesenia vlády Slovenskej republiky č. 585 zo 4. júla 2007 a č. 775 z 12. septembra 2007. Slovenská republika je riadny členom tejto svetovej medzinárodnej vládnej organizácie a aktívne sa podieľa na jej práci a aktivitách.

1.	Zloženie delegácie
Ing. Mgr. Peter Lukáč		 	predseda Úradu pre normalizáciu, metrológiu 
a skúšobníctvo Slovenskej republiky (ÚNMS SR) 
Ing. Jaroslav Boris 			riaditeľ odboru metrológie ÚNMS SR
Ing. Stanislav Ďuriš, PhD.	generálny riaditeľ Slovenského metrologického ústavu (SMU)
Ing. Stanislav Musil, PhD. 		námestník generálneho riaditeľa SMU
Ing. Jaromír Markovič 			generálny riaditeľ Slovenskej legálnej metrológie

2.	Čas konania konferencie:
12. – 16. novembra 2007
3.	Miesto rokovania:
Medzinárodné konferenčné centrum (Centre de Conférences Internationales, 19 Avenue Kléber, Paris) ponúknuté francúzskym Ministerstvom zahraničných vecí
Prijímajúca organizácia: Medzinárodný úrad pre váhy a miery (BIPM)   
Kontaktná osoba: prof. Andrew Wallard, riaditeľ BIPM

4.	Program rokovania:
1.	Otvorenie konferencie
2.	Príhovor jeho excelencie ministra zahraničných veci Francúzska (v zastúpení generálneho sekretára)
3.	Odpoveď prezidenta Medzinárodného výboru pre váhy a miery
4.	Príhovor prezidenta Akadémie vied, prezidenta konferencie
5.	Kontrola poverovacích listín
6.	Nominácia tajomníka konferencie
7.	Zostavenie zoznamu delegátov oprávnených hlasovať
8.	Schválenie programu rokovania
9.	Správa prezidenta Medzinárodného výboru pre váhy a miery o činnosti od 22. Generálnej konferencie
10.	Správa o vzťahoch s inými medzivládnymi a medzinárodnými organizáciami
11.	Správa CIPM o rozvíjajúcich sa potrebách metrológie v obchode, priemysle a spoločnosti a o úlohe BIPM
12.	Program prác BIPM a finančné otázky 
13.	Nominácia členov pracovnej skupiny o dotáciách BIPM
14.	Správa o implementácii CIPM Dohovoru o vzájomnom uznávaní
15.	Správa o prijatí asociovaných členov Generálnej konferencie
16.	Návrh na vytvorenie kategórie Korešpondujúcich národných metrologických ústavov BIPM
17.	Finančné nedoplatky členských štátov
18.	Správy prezidentov poradných výborov
19.	Návrhy delegátov
20.	Obnova polovice Medzinárodného výboru
21.	Hlasovanie o rezolúciách
22.	Rôzne
23.	Záver konferencie  

II. Podrobná vecná správa
23. Generálna konferencia pre váhy a miery (ďalej 23. CGPM) podľa zvolávacieho dokumentu, rozoslaného diplomatickou cestou, sa konala v dňoch 12. až 16. novembra 2007 v Centre de coférences internationales. Na konferencii sa zúčastnilo 43 delegácií, ktorých vedúci boli vybavení oprávnením hlasovať za svoju krajinu (celkový počet krajín – signatárov Metrickej konvencie je 51, asociovaných členov je 25). Na konferencii bolo zaregistrovaných okolo 100 delegátov a popri organizátoroch a funkcionároch sa nej zúčastnili tiež hostia.
Konferencia prebiehala podľa schváleného programu. Z 23 bodov programu prvých 8 bolo venovaných formálnym a procedurálnym otázkam, ktoré boli vyriešené operatívne a bez diskusií.
Zasadnutie otvoril a privítanie v zastúpení ministra zahraničných vecí Francúzskej republiky predniesol generálny sekretár tohto ministerstva. Konferencia zahrňovala tri celodenné zasadnutia (12., 13. a 15. novembra), a jednodňové zasadanie riaditeľov národných metrologických ústavov (14. novembra), spojené s bodom 14 programu konferencie – Celosvetová nadväznosť etalónov. 
Správu predsedu CIPM, poskytujúcu prehľad o prácach a pokrokoch, dosiahnutých od poslednej konferencie  mali účastníci konferencie k dispozícii vo francúzskom aj v anglickom znení. Krátka diskusia sa dotýkala financovania značne sa rozširujúcej práce poradných výborov CIPM. Krátka diskusia prebehla k spolupráci s medzinárodnými organizáciami najmä s ILAC (Medzinárodná kooperácia pre akreditáciu laboratórií). 
Jeden z nosných bodov programu konferencie, problém svetovej nadväznosti etalónov, bol uvedený riaditeľom BIPM. Bohatá diskusia sa dotýkala najmä otázok záväznosti Dohovoru (MRA) a zapojenia štátov, ktoré nie sú členmi Konvencie do systému, aby plnil globálne potreby. Na tento bod programu nadväzovala celodenná porada riaditeľov národných metrologických ústavov členských štátov Konvencie. 
Časovo najnáročnejším bodom programu boli správy desiatich predsedov poradných výborov, obsahujúce prehľad ich pôsobnosti a výsledky práce za posledné štyri roky. Úplné znenie týchto správ mali účastníci konferencie k dispozícii vo francúzskej a v anglickej verzii. Na záver jednotlivých prezentácií uviedli predsedovia výborov plné znenie nimi navrhnutých uznesení konferencie (uznesenia – pozri Príloha 2  tejto správy). Diskusia sa dotýkala hlavne drobných úprav návrhov uznesení.
Medzinárodného úradu pre váhy a miery (BIPM) sa priamo dotýkal bod programu: 12. Program budúcich prác BIPM a Ročné dotácie BIPM. K tomuto bodu uviedol riaditeľ BIPM vopred rozoslaný dvojjazyčný dokument „Rozpočet BIPM pre štvorročné obdobie 2009 – 2012“. Po diskusii o navrhnutom rozpočte účastníci CGPM sa dohodli o zvýšení  finančných príspevkov krajín o čiastku inflácie. Uznesenie (C) pripúšťa dobrovoľné zvyšovanie príspevku jednotlivých krajín. 
V zmysle ustanovení Metrickej konvencie sa na zasadnutí (20. bod programu) uskutočnila tajným hlasovaním voľba polovice (9) členov CIPM. 
O návrhoch uznesení sa hlasovalo individuálne a verejne. Pri niekoľkých sa pred hlasovaním dohodli drobné spresnenia a redakčné úpravy textu. Všetky návrhy uznesení boli schválené, z toho polovica všetkými hlasmi. 
Konferencia bola ukončená obvyklými poďakovaniami za jej vedenie, prípravu a zabezpečenie.
23. CGPM predstavuje v 130-ročnej histórii Metrickej konvencie významný zlom v cieľoch, úlohách a metódach práce tejto medzinárodnej vládnej organizácie. Organizácia, ktorej pôvodným cieľom bolo vytvoriť jednotnú, na vedeckých základoch založenú a všeobecne akceptovateľnú sústavu meracích jednotiek (podľa hesla „pre všetkých ľudí a na všetky časy"), starať sa o jej aktualizáciu a o implementáciu sústavy, preberá úlohu zabezpečiť nadväznosť, a  teda jednotnosť meraní na celom svete, vyžadovanú prebiehajúcou globalizáciou výskumu, vývoja, výroby a obchodu. Samozrejme príprava tohto zlomu trvala skoro desať rokov od diskusií čo a ako ďalej až po veľmi konkrétne špecifikácie úloh a naštartovanie príslušných aktivít. 

	Nosnými prvkami konferenciou akceptovaných zmien sú:
a)	koncepcia globálneho (celosvetového) meracieho systému (systému metrologického zabezpečenia) a jeho previazanie s regionálnymi a národnými systémami,
b)	zavedený systém kľúčových porovnávacích meraní medzi národnými metrologickými ústavmi, uskutočňovaných vo vybratých oblastiach meraní na špičkovej úrovni,
c)	umožnenie prístupu k potrebným informáciám a  Konvenciou zabezpečovanej celosvetovej nadväznosti meraní aj štátom, ktoré nie sú členskými štátmi novou formou asociácie CGPM, 
d)	Aktualizácia zloženia a úloh poradných výborov (CC) Medzinárodného výboru (CIPM),
e)	určenie nových úloh a zodpovedností BIPM (podrobnejšie v dokumente Program práce a rozpočet BIPM pre roky 2009 – 2012), 

Na záver možno konštatovať, že program konferencie bol dostatočne bohatý a veľmi dobre pripravený. Účastníci dostali kompletné písomné materiály ku všetkým zásadným bodom rokovania vo francúzskom a v anglickom jazyku. Ich predkladanie príslušnými funkcionármi orgánov Konvencie bolo  prehľadné a časovo efektívne (diskusie sa obmedzili na stručné dotazy a pripomienky z pléna a odpovede na ne). Konferencia mala hladký, bezkonfliktný priebeh, vyslovene pracovný charakter, pričom niektoré problémy sa vyriešili diskusiami zainteresovaných stránok cez prestávky. 
	
Boli navrhnuté a schválené nasledujúce rezolúcie:

Rezolúcia A: 	O iniciatíve s cieľom posilniť spoluprácu medzi národnými metrologickými ústavmi a uznanými národnými akreditačnými orgánmi 
23. Generálna konferencia odporúča členským štátom prevziať iniciatívu  CIPM a ILAC o spolupráci  a aplikovať ju na spoluprácu medzi národnými metrologickými ústavmi a uznanými národnými akreditačnými orgánmi 

Rezolúcia B:	O správe Medzinárodného výboru Generálnej konferencie o rozvoji potrieb metrológie v obchode, priemysle a spoločnosti a o úlohe Medzinárodného výboru pre váhy a miery (BIPM) 
23. Generálna konferencia vyzýva:
- členské štáty a národné metrologické ústavy na podporu iniciatív na posilnenie vplyvu koncepcie nadväznosti na medzinárodnú sústavu jednotiek SI a neistoty merania na čo najviac oblastí ekonomickej a sociálnej pôsobnosti,
- národné metrologické ústavy aby venovali pozornosť rozvoju potrieb, spolupráci a ďalšej pôsobnosti BIPM na medzivládnej a medzinárodnej úrovni pre rozvoj spolupráce a aplikovali ich na národnej úrovni. 

Rezolúcia C:	Dotácia Medzinárodného výboru pre váhy a miery (BIPM) na roky 2009 až 2012 
23. Generálna konferencia rozhodla,  že pevná položka ročnej dotácie BIPM sa zvýši na roky 2009 až 2012 nasledovne:
	 10 540 000 EUR v roku 2009     
	 10 751 000 EUR v roku 2010
	 10 966 000 EUR v roku 2011
 11 185 000 EUR v roku 2012.
Ďalej rozhodla podporiť rozvoj nových oblastí a zvyšujúcu sa koordinačnú úlohu BIPM dodatočným príspevkom na základe vlastného uváženia členských štátov vo výške:
	 407 000 EUR v roku 2009     
	 415 000 EUR v roku 2010
	 423 000 EUR v roku 2011
 431 000 EUR v roku 2012.
V rámci tejto rezolúcie sa predpokladá financovanie priame, rozpísané na každý rok uvedeného obdobia. Ďalšie finančná podpora bude prostredníctvom konkrétnych projektov, ktorá je však ponechaná na voľné uváženie.  
23. Generálna konferencia vyzvala členské štáty, aby BIPM o najskôr oznámili svoje stanovisko k záväzku zaplatiť v nasledujúcich 4 rokoch svoj podiel príspevku ponechaného členským štátom na voľné uváženie.

Rezolúcia D:	O význame podpory Dohovoru CIPM o vzájomnom uznávaní a iných k tomu sa vzťahujúcich Dohovorov 
23. Generálna konferencia žiada členské štáty aby venovali pozornosť prekážkam pre odsúhlasenie aplikácie Dohovoru CIPM o vzájomnom uznávaní

Rezolúcia E:	O pridružených členoch Generálnej konferencie 

Rezolúcia F:	O podpore ekonomík pridružených členov Generálnej konferencie 

Rezolúcia G:	O dôležitosti podpory prác realizovaných podľa Metrickej konvencie a o vytvorení kategórie Korešpondujúceho národného metrologického ústavu Medzinárodného výboru pre váhy a miery (BIPM), s cieľom podporiť vo väčšom rozsahu krajiny pristupujúce k Metrickej konvencii alebo ktoré sa stávajú pridruženými členmi Generálnej konferencie 

Rezolúcia H:	O finančných nedoplatkoch členských krajín

Rezolúcia I: 	O revízii „mise en pratique“ – nových postupov definície metra a vývoja nových etalónov optickej frekvencie 
23. Generálna konferencia odporúča:
- národným metrologickým ústavom aby poskytli zdroje na rozvoj etalónov optickej frekvencie a na ich porovnanie,
- BIPM koordinovať medzinárodné projekty s účasťou národných metrologických ústavov zamerané na štúdium techník pre porovnanie etalónov optickej frekvencie

Rezolúcia J:	Prijatie definície jednotky kelvin ako jednotky termodynamickej teploty 

Rezolúcia K: 	O dôležitosti nadväznosti meraní v rámci sústavy SI pre podporu monitorovania klimatických zmien 

Rezolúcia L:	O možnom predefinovaní určitých základných jednotiek Medzinárodnej sústavy jednotiek (SI) 
23. Generálna konferencia odporúča národným metrologickým ústavom a BIPM pracovať na realizácii predefinovania meracích jednotiek: kilogram, ampér, kelvin a mól.

III. Vecné vyhodnotenie ZPC:

	Účel zahraničnej pracovnej cesty bol splnený v celom rozsahu. Získané poznatky sa využijú pri ďalšom plánovaní rozvoja oblastí metrológie v SR Úradom pre normalizáciu, metrológiu a skúšobníctvo a pri rozhodovaní  týkajúceho sa činností v rámci SMU, SLM ako aj pri postupe prác v rámci regionálnych organizácií.

IV. Potrebné opatrenia

Zabezpečiť realizáciu úloh a opatrení vyplývajúcich z rezolúcií 23. Generálnej konferencie pre váhy a miery.
T: priebežne
Z: Lukáč, Boris, Ďuriš

V. Zoznam získaných materiálov
	Odborné materiály z 23. Generálnej konferencie pre váhy a miery sú uložené v Slovenskom metrologickom ústave.